Гъэ еджэгъуэщIэм зыхуагъэхьэзыр
Тэрч куейм и щIыпIэ администрацэм и Iэтащхьэ Пэнагуэ Максим я пашэу районым иджыблагъэ щекIуэкIащ абы хиубыдэ курыт школхэм, гъэсапIэхэм я унафэщIхэр зыхэта зэIущIэ щхьэпэ. Абы щытепсэлъыхьащ 2013 — 2014 гъэ еджэгъуэщIэм а IэнатIэхэм зэрызыхуагъэхьэзыр щIыкIэм.
ЗэIущIэм къыщагъэнэIуащ гъэ еджэгъуэщIэм хуэхьэзыру ирихьэлIэжын папщIэ, сыт хуэдэ Iуэхугъуэхэр япэ игъэщыпхъэми, сыт хуэдэхэм мылъкушхуэ текIуэдэну хуагъэфащэми. ЩIыналъэ егъэджэныгъэ IэнатIэхэм зегъэужьыным хухэха федеральнэ программэм ипкъ иткIэ, зэгъэпэщыжыныгъэ лэжьыгъэхэр ирырагъэкIуэкIыну Тэрч куейм и школхэм къыхуаутIыпщащ псори зэхэту сом мелуани 8-рэ мин 205-рэ. Ахэр трагъэкIуэдэнущ нэхъ зэгъэпэщыжыпхъэу къалъыта еджапIи 5-м. Апхуэдэхэщ «Алмаз» санаторэ-профилакторэр (ар зэрагъэпэщыжынущ зи узыншагъэм сэкъат иIэ сабийхэм папщIэ гъэсапIэу), Тэрч къалэ дэт школ №4-р, Плановскэ къуажэм и курыт школ №2-р, Акъбащ Ипщэ къуажэм дэт пэщIэдзэ школыр, Хьэмидей жылэм дэт курыт школыр. Лэжьыгъэхэр пыщIащ унащхьэхэр зэхъуэкIыным, псы хуабэ зрикIуэ бжьамийхэр зэгъэпэщыжыным, бжэ-щхьэгъубжэхэр хъуэжыным, нэгъуэщIхэми.
А ахъшэм къищынэмыщIауэ, а федеральнэ программэ дыдэм и нэгъуэщI статьямкIэ щIыпIэ еджапIэхэм иджыри хухахащ сом 1 мелуанрэ мин 487-рэ. Ахъшэр трагъэкIуэдэнущ къуажэ школхэм ящыщу щым я зытхьэщIыпIэхэр зэхъуэкIыным, Тэрч къалэм дэт курыт школ №2-мрэ Дей курыт школымрэ псы хуабэ зрикIуэ я бжьамийхэр зэхъуэкIыным. Апхуэдэу Ново-Хьэмидей дэт курыт школым и спорт залым зыгъэпскIыпIэхэр щIагъэувэнущ, Курп Ищхъэрэ курыт школым и шхапIэр зэрагъэпэщыжынущ, Арыкъ къуажэм дэт курыт школым медицинэ пэш къыщызэIуахынущ.
Федеральнэ мылъкум дэщIыгъуу зэгъэпэщыжыныгъэ лэжьыгъэхэм хуаутIыпщынущ щIыпIэ бюджетым къыхэкIыу сом 1 мелуан. Ар зэхуэдэу трагуэшэнущ куейм и еджапIэ 23-ми.
ШыщхьэIум и 1-м ирихьэлIэу зэфIэкIауэ щытын хуейщ зи гугъу тщIа лэжьыгъэ псори. Ахэр гъэзэщIа зэрыхъуар къипщытэнущ шыщхьэIум и 5-м къыщыщIэдзауэ куейм щылэжьэну комиссэ хэхам.
КIУАНТIЭ Замирэ.
